11 stropers in die wildtuin doodgeskietArgieffoto Elf renosterstropers is al sedert die begin van die jaar in die Kruger-wildtuin doodgeskiet, het SANParke Dinsdag gesê. “Sewe stropers is tussen Vrydag en Saterdag doodgeskiet,” het Reynold Thakhuli, woordvoerder van SANParke, in ŉ verklaring gesê. Daar is beslag gelê op jaggewere, ammunisie, strooptoerusting en ŉ paar horings. Wildsbewaarders en lede van die Suid-Afrikaanse Weermag het glo die stropers geskiet. “Die stropers beweeg in groepe van vier tot ses en is aggressief en hulle skiet op die wildbewaarders sodra hulle opgemerk word. Dit is daagliks ŉ lewensgevaarlike situasie.” Thakhuli sê twee ander stropers is in hegtenis geneem en daar is in Januarie beslag gelê op ŉ verdere agt vuurwapens. “Tot soveel as 15 swaar gewapende groepe is in enige gegewe stadium doenig in die Kruger-wildtuin, veral tydens volmaan,” het hy gesê. Veertig renosters is reeds die afgelope jaar in die Kruger-wildtuin gestroop. Genl.maj. Johan Jooste, bevelvoerder van die wildbewaarders, het gesê hy is optimisties oor die wildtuin se langtermyn bekampingstrategie. Stropery-voorvalle in die wildtuin het van 72.6% in 2012 gedaal tot 42.6% in 2013. Altesaam 123 mense is in 2013 in verband met stropery in die wildtuin in hegtenis geneem. “Dit hang nou af van die aanklaers, ondersoekbeamptes en die Suid-Afrikaanse Polisiediens om dit waarmee ons begin het, af te sluit,” het Jooste gesê.